Bim Groossaalass 2000 Joor Baasel (anno 1957) hän mir Gnäggis in de Pause vo de Brooben alli Hyyser rund umme Minschterblatz unsicher gmacht, hän d Käller inschpiziert und in aim ganzi Segg voll Weyrauch gfunde und die derzuegheerige Bräämekessel. Dernoo sin mir mit glääbrige Händ, won e Wuche lang noch dääne Kiigeli gschmeggt hän, die scheene Stäägegländer in den alte Hyyser durabb grutscht. Bi däären  Uffierig han i nit nur danze derfe, nai i ha sogaar e Sprächrolle griegt. Mit em waschächte Fäärimaa wo mi als Kabitään vom Schiffli uff em Ryy als Reschpäggtspersoon seer biyydruggt het, bin yych uf der Biini gstanden und ha der wichtigi Satz vor em Minschter als Kulisse iiber der ganz Blatz geschmätteret: "Sii, Herr Fäärimaa, der Hansli Meyer het Stai uff iiri Fääri gschosse!" I glaub, me het no lang vo däm Uffdritt greedet! Ooder het men am änd doch nur vom General Guisan schwärmt, wo am eerschten Ooben  Eeregascht gsi isch?